b"\n_START_ARTICLE_\nAntoine Gombaud\n_START_PARAGRAPH_\nAntoine Gombaud eli Chevalier de M\xc3\xa9r\xc3\xa9 (1607, Poitou, Ranska \xe2\x80\x93  29. joulukuuta 1684) oli ranskalainen kirjailija ja amat\xc3\xb6\xc3\xb6rimatemaatikko._NEWLINE_Vaikka h\xc3\xa4n ei ollut aatelismies, h\xc3\xa4n otti k\xc3\xa4ytt\xc3\xb6\xc3\xb6n tittelin Chevalier (ritari). T\xc3\xa4m\xc3\xa4 tuli h\xc3\xa4nen dialogi-muotoisista kirjoituksistaan, joissa ko. kuvitteellinen henkil\xc3\xb6 edusti h\xc3\xa4nen omia n\xc3\xa4kemyksi\xc3\xa4\xc3\xa4n. M\xc3\xa9r\xc3\xa9 tulee taas paikkakunnasta, jossa h\xc3\xa4n sai koulutuksensa. My\xc3\xb6hemmin h\xc3\xa4nen yst\xc3\xa4v\xc3\xa4ns\xc3\xa4 alkoivat kutsua h\xc3\xa4nt\xc3\xa4 tuolla nimell\xc3\xa4._NEWLINE_M\xc3\xa9r\xc3\xa9 oli t\xc3\xa4rke\xc3\xa4 salonkiteoreetikko. Kuten monet 1600-luvun liberaalit ajattelijat, h\xc3\xa4n ei luottanut sen enemp\xc3\xa4\xc3\xa4 perittyyn valtaan kuin demokratiaankaan. H\xc3\xa4n uskoi, ett\xc3\xa4 ongelmat ratkeavat parhaiten avoimissa keskusteluissa henkevien, hienostuneiden ja \xc3\xa4lykk\xc3\xa4iden ihmisten kesken._NEWLINE_M\xc3\xa9r\xc3\xa9n kuuluisimmat esseet ovat L'honn\xc3\xaate homme (Rehellinen ihminen) ja Discours de la vraie honn\xc3\xaatet\xc3\xa9 (Keskustelu rehellisyydest\xc3\xa4)._NEWLINE_H\xc3\xa4net tunnetaan kuitenkin paremmin panoksestaan todenn\xc3\xa4k\xc3\xb6isyysteoriaan. H\xc3\xa4n oli amat\xc3\xb6\xc3\xb6rimatemaatikko ja  aikalaistensa tavoin kiinnostunut vedonly\xc3\xb6nnist\xc3\xa4 ja rahapeleist\xc3\xa4. H\xc3\xa4n my\xc3\xb6s kehitteli uusia pelej\xc3\xa4 ja tutki muun muassa nopanheittoon liittyvi\xc3\xa4 ongelmia kuutosen esiintymisest\xc3\xa4 heitett\xc3\xa4ess\xc3\xa4 yht\xc3\xa4 arpakuutiota ja kuutosparin esiintymisest\xc3\xa4 heitett\xc3\xa4ess\xc3\xa4 kahta arpakuutiota._NEWLINE_H\xc3\xa4n my\xc3\xb6s kiinnostui pulmasta, joka on per\xc3\xa4isin keskiajalta, ellei aikaisemmaltakin. Oletetaan ett\xc3\xa4 kaksi pelaajaa aikovat pelata tietyn m\xc3\xa4\xc3\xa4r\xc3\xa4n pelej\xc3\xa4, esim. seitsem\xc3\xa4n, ja heid\xc3\xa4t keskeytet\xc3\xa4\xc3\xa4n ennenaikaisesti. Kuinka pelipanos tulisi jakaa pelaajien kesken, jos vaikkapa toinen on voittanut kolme peli\xc3\xa4 ja toinen yhden?_NEWLINE_M\xc3\xa9r\xc3\xa9 pestasi Marin Mersennen salongin ratkaisemaan ongelmiaan. Kaksi kuuluisaa matemaatikkoa, Blaise Pascal ja Pierre de Fermat, ottivat haasteen vastaan. Kirjeenvaihdossaan he muodostivat perustan nykyaikaiselle teorialle todenn\xc3\xa4k\xc3\xb6isyydest\xc3\xa4."